钦定古今图书集成/历象汇编/乾象典/第003卷 > 历象图说 > 金水次轮图说
## 钦定古今图书集成/历象汇编/乾象典/第003卷 > 历象图说 > 金水次轮图说

金水本重天与太阳同大，故太阳本天即为二星本天也。次轮心行于本天，而星行于次轮，半在本天外，半在本天内。星自次轮最远起，人在地见其与日合度而伏，星行速而前进，则后日西入而夕见；星愈前行，至次轮下半周，人视星自上而下，同于不行，为前留；至下半最近星，又与日合度而伏；过此又视星自下而上，复同于不行，为后留，乃先日东出而晨见；至次轮上半周，追及日于最远，而又合伏，为次轮之一周。凡在次轮上半周为顺行、为疾行，盖轮心在本天右行，而星在次轮亦右行也；在次轮下半周为迟行、为逆行，盖星虽循次轮右行，而在下半周则逆轮心而向左也。前留之后，后留之前，为逆行之界。又次轮一周，星与日合度者再，前为顺合，星在上，日在下也；后为退合，日在上，星在下也。因次轮小，不能包地，故与木、火、土三星不同。退合之前为夕见之界，退合之后为晨见之界。又太白昼见，古无推步之术。今测定次轮交入本天内，则近于地而得昼见之界，再以纬度南北加减而定昼见之期，此又金星之不同于水星者也。